༈ དུས་འཛིན་མེ་སྟག་ལོའི་ཟླ་བ་གཉིས་པའི་ཚེས་བཅུ་གསུམ་ཉིན་གླིང་བུའི་སྒྲ་ཚོར་བས་རྐྱེན་བྱས་ཏེ་བླ་མ་ཡིད་བཞིན་ནོར་བུ་ཤིན་ཏུ་དྲན་ནས་ངུ་ཞིང་བསྡད་ཡོད་པས༔ གཏེར་སྒྲོམ་གྱི་སྟེང་ནས་བྱ་ཟེ་མོ་ལྟ་བུའི་གཙུག་སྒྲོ་ཤིན་ཏུ་རིང་བ་ཁ་དོག་སྣ་ཚོགས་སུ་བཀྲ་བ་ཞིག་བྱུང་ནས་འདི་སྐད་ཟེར༔ ཡ་ཡ་ཨ་ལྕམ་བཞིན་ལེགས་ལ༔ ཁྱེད་གཅིག་པུར་སེམས་གཅོང་ཅིའི་ཕྱིར་དགོས༔ ང་བདེ་བདེ་མཁའ་འགྲོའི་གྲོང་ཁྱེར་ནས༔ མདངས་ལྔ་ལྡན་ཐིག་ལེར་བརྫུས་ཏེ་འོངསཿ ཁྱེད་ཡིད་གཅོང་མི་དགོས་ངས་གྲོགས་བྱེད༔ གནས་ལྔ་ཡི་མཁའ་འགྲོ་དགྱེས་སྐོང་ཕྱིར༔ བཅུད་འཛིན་གྱི་བུ་མོ་བཅུས་ཉེར་དྲངས༔ བཞིན་ལྡན་གྱི་སྟོབས་རྩལ་ཡུལ་ལྟར་བགྲོད༔ སོ་གཉིས་ཀྱི་ཟླ་བའི་འོད་ཟེར་དང༔ བཅུ་ཕྲག་བཞི་ནི་ཉི་མའི་སྙིང་པོ་གཉིས༔ དེ་བརྡ་དང་བརྡ་ལན་རྟེན་འབྲེལ་བསྒྲིགས༔ ཟུང་

འཇུག་གི་ཕོ་ཉའི་རྩལ་རྫོགས་ཏེ༔ མདངས་གཅིག་གྲོགས་གཅིག་གིས་བྱེད་ལགས་སམ༔ དེའི་སྟོབས་ཀྱིས་འཁྲུལ་སྣང་གནས་སུ་དག༔ རྣམ་སྨིན་གྱི་ལུས་དྭངས་སྐུ་རུ་སྨིན༔ སྐུ་གསུམ་གྱི་འབྲས་བུ་གཅིག་ཆར་རྫོགས༔ དོན་གོའམ་སྔགས་ཀྱི་རྣལ་འབྱོར་མ༔ ཞེས་ཟེར་བས༔ བདག་གིས་སྨྲས་པ༔ སྣང་བ་བདེན་མེད་ཀྱི་འཁྲུལ་ཁང་ན༔ གཟུགས་སྣང་མ་ངེས་པའི་རི་མོ་ཤར༔ འཕྲུལ་བྱ་ལྔ་ལྡན་གྱི་འོད་ཅན་ཁྱེད༔ གནས་གང་ནས་འོང་དང་ད་གང་འགྲོ༔ དོན་ཅིའི་ཕྱིར་འདིར་ཡོངས་བདག་ལ་སྨོས༔ ང་གྲོགས་པོ་ཁྱོད་ཀྱིས་དགོས་པ་མེད༔ དོན་སྣང་སྟོང་གཉིས་མེད་ཀྱི་ཡེ་ཤེས་འདི༔ ལྷན་སྐྱེས་ཀྱི་ཕོ་ཉ་བདེ་ཆེན་མཆོག༔ དེས་མི་ཆོག་གྲོགས་པོས་ཅི་ཞིག་བྱེད༔ ང་འདུས་བྱས་ཆོས་ལ་སྐྱོ་བ་སྐྱེས༔ ཕ་བླ་མས་བོར་ནས་ལོ་གསུམ་སོང༔ བཤེས་མེད་ཀྱི་དྭའུ་གཅིག་པུར་ལུས༔ ལས་གཅི་ལ་ཐུག་ཀྱང་སྐྱབས་མགོན་མེད༔མཛེ་ནད་ཀྱིས་ཐེབས་པའི་སྐྱེས་བུ་བཞིན༔ འཁོར་སློབ་མས་བསྐྱུར་ནས་ལོ་གསུམ་ཡིན༔ སེམས་སྡུག་གིས་མྱོས་ཀྱང་རེ་ས་མེད༔ ནག་ཅན་གྱི་མི་བཞིན་ས་མཐར་ཕུད༔ ཕའི་གདན་སར་མ་ཐོན་ལོ་གསུམ་སོང༔ དམ་ལྡན་

པའི་མཆེད་གྲོགས་དང་མ་འཕྲད༔ སྐྱིད་སྡུག་གི་རྣམ་གྲངས་བཤད་ས་མེད༔ སེམས་སྡུག་གི་ཟིན་ནས་ལོ་གསུམ་སོང༔ སྐྱོ་རོག་གི་གྲོགས་པོ་མི་བསམ་དོ༔ སྙིང་རླུང་གིས་ཟིན་ནས་ལོ་གསུམ་སོང༔ འདིར་སྣང་ལ་འདུག་ན་མི་སྙམ་གྱི༔ མི་གྲལ་ནས་ཕུད་ནས་ལོ་གསུམ་ཡིན༔ གཞན་དོན་ཞིག་ཨེ་འགྲུབ་མི་བསམ་གི༔ སེམས་འཁྲི་ཤིང་གི་བུ་ཡིས་བསྐྱུར་ནས་སོང༔ ད་བརྒྱུད་འཛིན་ཞིག་བྱུང་ན་མི་སྙམ་གི༔ རྒྱབ་ཕ་མིང་མེད་པའི་སྐྱོན་དབང་གིས༔ མི་ཀུན་གྱིས་དོར་ནས་ལོ་གསུམ་ཡིན༔ ད་ཆོས་བརྒྱད་ཞིག་ཨེ་འགྲུབ་མི་བསམ་གི༔ ལས་ཇི་ལྟར་བྱས་ཀྱང་སྡུག་བསྔལ་རྒྱུ༔ ད་བསམ་ཞིང་བསམ་ན་སྐྱོ་བ་འཕེལ༔ ཡུལ་གང་དུ་བསྡད་ཀྱང་བླ་མ་བརྟེན༔ ཆོས་གདམས་ངག་གསལ་ཚེ་བླ་མ་དྲན༔ ཤར་རྟ་བདུན་དཀྱིལ་འཁོར་མཐོང་བའི་ཚེ༔ ཕ་བླ་མའི་ཞལ་གྱི་དཀྱིལ་འཁོར་དྲན༔ འོད་ཟེར་གྱིས་མུན་ཁང་སངས་པའི་དུས༔ ཕ་བླ་མའི་གསང་གསུམ་ཡོན་ཏན་དྲན༔ ཉི་འོད་ཀྱིས་འགྲོ་བའི་བདེ་སྐྱིད་བྱེད༔ ཕ་བླ་མའི་ཐུགས་རྗེའི་འོད་ཟེར་གྱིས༔ གདམས་ངག་གི་བྱིན་རླབས་བསྩལ་བ་དྲན༔ དེ་དགུང་མོ་ནུབ་རིར་ཕྱོགས་པའི་དུས༔ ཕ་བདག་གི་མགོན་དུ་བྱོན་པ་འདི༔ སླར་མི་གནས་མྱ་ངན་འདས་པ་དྲན༔ ད་དེ་སོགས་ལས་དང་བྱ་བྱེད་ཀུན༔ ཕ་བླ་མ་དྲན་པའི་གསོས་སུ་གྱུར༔ ང་གཅིག་པུར་སེམས་གཅོང་དེ་ཡིས་བྱེད༔ ཁྱོད་འཕྲུལ་བྱ་ཤེས་རབ་བློ་ལྡན་པ༔ སེམས་བག་ཕོབས་བདག་གི་ངག་གསལ་ཉོན༔ ཕ་

པདྨ་ལས་འབྲེལ་ཆོས་སྐུ་དང༔ ང་ཆོས་ཉིད་བདེ་སྐྱོང་དབང་མོ་གཉིས༔ དོན་བདེ་སྟོང་མཆོག་ཏུ་མི་འགྱུར་ཀློང༔ དབྱིངས་ཡེ་ཤེས་འདུ་འབྲལ་མེད་མོད་ཀྱང༔ གང་འདུལ་གྱི་གདུལ་བྱའི་འགྲོ་བའི་ངོར༔ ཐུགས་རྗེ་ཡི་ཕྲིན་ལས་ཤར་བའི་ཚེ༔ དུས་ནམ་ཡང་འབྲལ་མེད་སྨོན་ལམ་བཏབ༔དེ་དེ་བཞིན་འགྲུབ་པའི་དཔང་པོ་རུ༔ ཁྱེད་ཡེ་ཤེས་ལྷ་ཡིས་མཛད་དུ་གསོལ༔ ཐབས་ཤེས་རབ་འཛོམ་པའི་རྟེན་འབྲེལ་གྱིས༔ ཟབ་གཏེར་གྱི་བསྟན་པས་ས་སྟེང་ཁྱབ༔ ལུས་ཅན་གྱི་འགྲོ་བ་མ་ལུས་པ༔ མི་གནས་ཀྱི་གཏན་སྲིད་མྱུར་ཟིན་ནས༔ གནས་ཟངས་མདོག་དཔལ་རིར་སྐྱེ་བར་ཤོག༔ དོན་གོའམ་འཕྲུལ་ལྡན་ལྷ་ཡི་བྱ༔ ཅེས་སྨྲས་པས༔ ཁོ་ན་རེ༔ ཏིང་ཏིང་གོ༔ ཏིང་ཏིང་གོ༔ པ་ར་མི་ཏ་ཙིཏྟ་མནྟྲ༔ ཨ་ནུ་རྭ་ག་ཡ་མི་ཧོ་སྟྭཾ༔ ཧེ་ས་ཡ་ན་ས་མ་ར་ས༔ བིདྱཱ་ར་ཛ་ཨ་ན་ཡ་ཧོཿ དེ་དོན་ཁྲོལ་ནཿ གབ་སྦས་ཚིག་ཡིན༔ ནུབ་ཀྱི་རྒྱ་སྟག༔ རྟེན་འབྲེལ་རི་མོ༔ ཨ་དརྴ་ཡི༔ གཟུགས་ལ་ངོམས་དུས༔ ཚེ་ཆོས་གདུལ་བྱ༔ ལྷག་མ་སྐྱོངས་དང༔ མ་ངེས་དུས་བཞིའི༔ རྟགས་ཚད་རྫོགས་དུས༔ དཔལ་རིའི་ཞིང་དུ༔ ལས་འབྲེལ་

རྩལ་གྱིས༔ བསུ་བ་བརྩམས་ནས༔ མ་དང་མཁའ་འགྲོས༔ ཡེ་ཤེས་དར་ལམ༔ འཕྲུལ་ལྡན་ང་ཡིས༔ སྣ་ལ་དྲངས་ཡོང༔ ད་དུང་ཡིད་ལ༔ བཅགས་པའི་ཡུལ་དེར༔ ཡུན་རིང་སྡོད་གྲབས༔ མ་བྱེད་ཨི་གོ༔ བྱང་གི་དུག་སྦྲུལ༔ ལྕེ་གཉིས་ངོམས་དུས༔ བརྡ་དོན་གསལ་ཡོང༔ ཀ་ལིའི་འཕྲུལ་གྱི༔ གོ་ཆ་མ་ཞན༔ འཕྲལ་འཕྲལ་ལེགས་ཉེས༔ དེ་ཡིས་སེལ་ངེས༔ བྲག་གི་སྤྲེའུས༔ སྒྱུ་རྩལ་ངོམས་དུས༔ བྱང་ཕྱོགས་མུན་པའི༔ ཁྲོད་དུ་མ་བཞུགས༔ གྱི་ནའི་ཚུལ་གྱིས༔ མ་ངེས་ངེས་པའི༔ གནས་གསུམ་འགྲིམས་ན༔ བཞི་བཅུར་འཕེན་སྲིད༔ ཨཀྵ་ཤྲཱིས༔ སྨོན་ལམ་བསྡུས་ན༔ ཨ་ནནྟ་ཡིས༔ ཟློས་གར་རོལ་ནས༔ བསྟན་འགྲོའི་བདེ་སྐྱིད༔ ནུབ་ནས་ཤར་ངེས༔ ལྷོ་ནས་ཆས་པའི༔ ཡལ་གའི་རི་དྭགས་༔ རྨ་བྱའི་འཕྲུལ་གྱི༔ རང་མདངས་ངོམས་ན༔ རང་ནོར་མ་ཕོག༔ མི་རིང་རྙེད་འོང༔ སྨོན་ལམ་ལས་ཀྱི༔ འབྲེལ་ཟབ་ཡོད་པའི༔ རིགས་ལྡན་འབྱུང་ཚེ༔ བཏང་སྙོམས་མ་མཛད༔ ཚེ་ཆོས་གདུལ་བྱ༔ དེ་ལ་རག་ལས༔ ཕན་ཚུན་ཐབས་མཁས༔ ཤེས་རབ་མ་ཞན༔ འཇིག་རྟེན་མི་ཡི༔ ངོ་སྲུང་བོར་ལ༔ བརྟུལ་ཞུགས་སྤྱོད་པས༔ བསྟན་འགྲོའི་དོན་མཛོད༔ དེ་དང་དེ་

སོགས༔ སྟབས་ལྡན་མེད་ཚེ༔ སྒྱུ་མའི་བུ་མོས༔ སྒྱུ་འཕྲུལ་བཤིག་ནས༔ སྒྱུ་རྩལ་ལྡན་པས༔དབྱིངས་ལ་བཞུད་དོ༔ གབ་སྦས་ཚིག་འདི༔ ཙིཏྟར་གུ་ཧྱ༔ རིག་པས་དཔྱོད་ལ༔ རྟེན་དང་འབྲེལ་འབྱུང༔ གཞན་རྐྱེན་སབྟའི༔ དབང་དུ་མ་གཏོང༔ གཏེར་གཉིས་བསྟན་པ༔ ཁྱོད་ལ་དབང་བས༔ ལེགས་ཉེས་གང་བྱུང༔ ཐད་ཀར་ཆོད་ལ༔ ཕ་གཅིག་བླ་མ༔ ཐུགས་ཀྱིས་མ་གཏོང་ཿ དུས་ཀུན་བརྩེ་བས༔ བརྡ་བྱང་གསལ་འོང༔ མ་ངེས་དཔལ་རི༔ པདྨ་འོད་དུ༔ ཐབས་ཤེས་དབྱེར་མེད༔ ལྷན་དུ་འཚོགས་ངེས༔ དེ་སོགས་རིག་པས༔ དཔྱོད་ཤེས་མཛོད་དང༔ དུས་དུས་ང་ཡིས༔ བརྡ་གསལ་ངོམས་ཡོང༔ ང་འགྲོ་བདེ་བདེ༔ མཁའ་འགྲོའི་གླིང་ལ༔ ཤུགས་ལྡན་རྩལ་གྱིས༔ གནམ་འཕང་བཅད་ནས༔ དབྱིངས་ཀྱི་སྤྲུལ་པ༔ དབྱིངས་ལ་བཞུད་དོ༔ ཅེས་ཟེར་བ་དང་མཉམ་དུ༔ འོད་དཀར་དམར་གཉིས་སུ་གྱུར་ནས་བདག་གི་དྲན་འདུས་ཀྱི་འཁོར་ལོར་ཐིམ་མོ༔ ས་མ་ཡ༔ གཏམ་འདི་ཚོ་དགོས་མེད་ངེས་པའི་ཚིག༔ གནས་ཙིཏྟར་རྒྱ་ཡིས་བཏབ་ཡོད་ཀྱང་ཿ ཁོང་ཤཱི་ལ་བཛྲ་ཐུགས་གླེན་པས༔ བསྐུལ་ལྕག་གིས་འདུག་

ཏུ་མ་སྟེར་ནས༔ བཞེད་སྐོང་དུ་བརྫུན་ཚིག་ཡི་གེར་བྲིས༔ ད་རང་གཞན་ལེ་ལོའི་རྒྱུ་ཡིན་ཕྱིར༔ ཐབས་གང་དྲག་བྱས་ནས་རང་ཁ་བཟུང༔ ང་དགོངས་པ་མི་འགྱུར་གབ་སྒྲོམ་ལ༔ ཆོས་སྣ་ཚོགས་སྣང་བའི་རི་མོ་ཤར༔ མཇུག་རྫོགས་པའི་དུས་མེད་ངལ་བའི་རྒྱུ༔ སྐུལ་ལྕག་གིས་རྗོགས་ཐབས་བྱེད་པ་དབེན༔ དོན་གོའམ་ཤཱི་ལ་བཛྲ་ལགས༔ དེ་ལྟར་དགོས་མེད་གཏམ་འདིས་ཐུན་བཅག་གི་རྒྱུ་བྱེད། །བྲི་བར་མི་འདོད་ཙིཏྟའི་གྭའུ་རུ་སྦ་སྙམ། །ཟུར་ཙམ་ཤཱི་ལ་བཛྲ་ཐུགས་བཞེད་དེ་སྐོང་ཕྱིར། །དུག་ལྔ་འཆོལ་ཉོག་སྤྱོད་པ་མདོ་མེད་ཀྱི་སྤྲང་མོ། །འཁྲུལ་ཞིག་ཀུན་བཟང་བདེ་སྐྱོང་ཆོས་ཉིད་ཀྱི་དབང་མོས། །སུག་རྩེ་རླུང་ལ་བསྐྱོན་ནས་ཤོག་དཀར་གྱི་ངོས་ལ། །སེར་དགོན་དབེན་རིའི་གཡས་ཟུར་མཁའ་འགྲོ་ཡི་འདུ་ར། །བཀྲ་ཤིས་དགའ་བའི་ཚལ་ནས་ཡིག་རིས་སུ་བགྱིས་སོ།། དགེའོ།།